
Bevezetés
Magyarország helyi önkormányzatairól szóló 2011. évi CLXXXIX. törvény 116§-ában foglaltak alapján a képviselő-testület hosszú távú fejlesztési elképzeléseit gazdasági programban, fejlesztési tervben rögzíti. A gazdasági program a képviselő-testület megbízatásának időtartamára szól. Az alakuló ülést követő hat hónapon belül kell elfogadni.
· A program végrehajtása az anyagi fedezet függvénye, elsősorban ezt kell hozzá megteremteni.
· Figyelembe kell venni az elmúlt időszak hiányosságait, a lakosság igényeit, a törvény előírta kötelezettségeket.
· Fontossági sorrendet kell felállítani a különböző célok és feladatok között.
Ipar: 
Népszerűsíteni kell az ipari parkban kihasználatlanul álló területet.
A népszerűsítést elsősorban hirdetéssel, valamint a honlapon kell megvalósítani. A helyi vállalkozások támogatása, érvényesülésének segítése érdekében össze kell állítani egy Vállalkozói térképet, mely tartalmazza, hogy a településen mely vállalkozások mivel foglalkoznak és milyen címen található a telephelyük.
· Az önkormányzat honlapján bemutatkozási lehetőséget kell biztosítani nekik.
Infrastruktúra: 
Az infrastrukturális fejlesztések pozitív irányban befolyásolják a település fejlődését. Az önkormányzat képviselő-testülete ezért fontosnak tartja ezeket fejlesztéseket: 
· közúthálózat további fejlesztésének elősegítése
· csapadékvíz elvezetése
· a közvilágítás korszerűsítése
Informatikai fejlesztések:
Infrastruktúra szempontból fontos az informatikai lehetőségek biztosítása és kihasználása. Az internet-hozzáférés biztosítva legyen a lakosság széles köre számára. 

Általános foglalkoztatást segítő célok és feladatok:
· A munkahelyteremtés feltételeinek elősegítése;
· Rendszeres együttműködés a járási hivatal foglalkoztatási osztályával;
· Közmunkaprogram keretében közmunkások foglalkoztatása.
A településfejlesztés széles nyilvánossága:
Ezzel kapcsolatos célkitűzések: A honlap folyamatos karbantartása!
Ezen belül biztosítani kell: 
· A képviselő-testület működésével kapcsolatos közérdekű adatoknak, a vállalkozói térképnek, a turisztikai kiadványnak, a település intézményeinek, a helyi civil szervezeteknek, a településen megrendezett programoknak és a település életével kapcsolatos fontos információknak a honlapon való megjelenését és az információk folyamatos frissítését.
· A településfejlesztésbe be kell vonni a helyi lakosságot, a vállalkozókat, és az önszerveződő közösségeket.
· Érdekegyeztető fórumokat kell szervezni az egyes fejlesztésekhez kapcsolódva.
· Törekedni kell az érintettekkel való párbeszédre, a nyilvánosság ne szorítkozzon csak a megismerhetőségre, az önkormányzat befogadó legyen az érintettektől érkezett észrevételekre, felvetésekre.
Felkészülés a pályázatokra: 
Nem nélkülözhetjük a fejlesztésekhez szükséges pénzügyi források megszerzésére, bevonására irányuló szándékot!
Külön figyelmet kell szentelni az önkormányzat pályázati rendszerére, valamint a település lakosságát, egyéb szervezeteit, vállalkozásokat segítő pályázati tevékenységre.
A sikeres pályázatok érdekében: 
· A pályázatok benyújthatósága érdekében a kiemelt fontosságú fejlesztésekre előre terveket kell készíteni! (Arany János útfelújításának tervei, járdaépítési tervek);
· Figyelemmel kell kísérni az előre elkészített, de adott évben pályázatra be nem nyújtott tervek hatályosságát;
· Ki kell alakítani egy olyan rendszert, mely segíti a lakosság, valamint a szervezetek és vállalkozók pályázati forráshoz való jutását.
Helyi adókkal kapcsolatos adópolitikai célkitűzések:
A helyi adók esetében az önkormányzat képviselő-testülete az adóztatást úgy kívánja kialakítani, hogy az egy meghatározott stabilitás, állandóság mellett folyamatosan az önkormányzat biztos bevételi forrását jelentse, ugyanakkor igazságos is legyen az adózói kört illetően.
A képviselő-testület újabb adókat nem kíván a lakosságra kivetni, és a hatályban lévő adók mértékét sem kívánja növelni.

A természeti környezet védelme:
· Helyi környezetvédelmi akciók indítása, illetve csatlakozás más szerv által hirdetett környezetvédelmi programokhoz;
· A helyi környezeti értékek megismertetése, népszerűsítése (pl. Ősborókás, Tanösvény) és az ebben rejlő turisztikai értékek feltárása, kihasználása.
· Folyamatos kapcsolattartás az „Országos Szemétkommandó”-val. Illegális szemétlerakó helyek, illegális autóbotók-szerelők feltérképezése.
A vízrendszer és csapadékvíz elvezetés:
· Az önkormányzat biztosítja az egészséges ivóvízellátás szolgáltatást.
· A közkutak üzemeltetését fenn kell tartani.
· A csapadékvíz elvezető rendszert rendszeresen karban kell tartani.
· Előtérbe kerül a vas- és mangántalanító rendszer szükségessége az ívó-víz hálózatba építve.
· A csapadékvíz miatt az egyes közútszakaszok használhatósága időszakosan nehéz. (pl. Kossuth út-Iskola úti sarok, Kossuth út-Szeles út sarok)
Közutak, közterületek fenntartása:
Szükséges a belterületi utak folyamatos karbantartása. Legnagyobb feladat az Arany János út kátyútalanítása. Folytatnunk kell a járdaépítést, pályázati forrásból az Árpád út iskola előtti szakaszán.
A képviselő-testületnek igénye van arra, hogy a közterületeink megfelelően legyenek gondozva, tisztántartva.
Gondoskodni kell az elöregedett, veszélyes fák kivágásáról és pótlásáról. Ezeknek a feladatoknak az ellátása érdekében nem csak saját munkaerőt alkalmazunk, hanem helyi vállalkozóval is szükséges szerződést kötni.
A játszótér és az ifjúsági park is folyamatos karbantartást igényel.
Játszótér kialakítására lenne szükség a Helyőrségi Művelődési Otthon mögött is.

Köztisztaság és településtisztaság:
Propaganda terjesztése a szemétégetés környezetkárosító hatásáról, hiszen a kommunális szemét elszállításáról hetente szolgáltató gondoskodik. Ösztönözni kell a lakosságot a szelektív hulladék gyűjtésre, hiszen erre is lehetőség van, csakúgy, mint a zöldhulladék gyűjtésre és elszállításra. Ki kell szűrni az illegális szemetelőket. Szükséges lenne egy közterületfelügyelői és egy mezőőri státusz létesítése, akik folyamatosan figyelemmel kísérnék ezt a település kül- és belterületén egyaránt.

A közbiztonság helyi feladatainak ellátása:
A rendőri szolgálati lakás és a hozzá kapcsolódó KMB iroda épületének külső és belső felújítása, ha van rá lehetőség pályázati forrásból.
Szoros együttműködés a rendőrség körzeti megbízottjával, munkájának segítése érdekében üzemanyag költség biztosítása.
A meglévő és működő térfigyelő kamerarendszer bővítése, újabb kamerapontok kiépítésével és a közlekedési szempontból frekventált helyekre rendszámfigyelő kamerarendszer telepítése.
· A polgárőrség alakítása.
· Mezőőri szolgálat létrehozása.
Gondoskodás a bölcsődei ellátásról, az óvodáról és az oktatásról:
Az óvodai ellátás minőségének, színvonalának megőrzése. Szükségünk van egy új, modern óvodára. Ennek érdekében uniós források feltárása.
Az oktatási intézményekben az oktatás- nevelés színvonala megfeleljen a kor mindenkori követelményeinek.

Gondoskodás az egészségügyi ellátásról:
Az Önkormányzat egyik kötelező feladata az egészségügyi alapellátás biztosítása. Az egészségügyi intézményeink épületei jó állapotban vannak, ennek fenntartása, karbantartása folyamatos feladat.
Nagymértékben szükség van a helyben végzett laborvizsgálatra, ezt mindenképpen őriznünk kell. 
Egészségmegőrző programok bevezetése, szűrővizsgálatok bevezetése, szervezése, fordítsunk több figyelmet a megelőzésre!
Az általános egészségügyi helyzet javításához hozzátartozik a folyamatos parlagfű irtás, az erre irányuló propaganda, de ugyanilyen fontossá vált a kullancsirtás és a nyári időszakban a szúnyogirtás is.

Gondoskodás a szociális ellátásról:
A szociális ellátásokat önkormányzati feladatellátás keretében végezzük. Minden szolgáltatásunk ingyenes, így széles körben tudjuk a házi segítségnyújtást végezni. A jelzőrendszer szintén ingyenes szolgáltatás. A szociális ellátások keretében megnégyszereződött az ellátottak köre. 
A szociális támogatási formákat a szociális törvényben és a helyi rendeletek szabályozása alapján adja. (rászorultsági alapon)
· Gyermekjóléti alapellátások biztosítása, rendszeres gyermekvédelmi támogatás, rendszeres gyermeknevelési támogatás. 
· Anyagi lehetőségeinkhez mérten alkalomszerű, adomány jellegű juttatások biztosítása.
· Az Élelmiszerbank által nyújtott lehetőségek maximális kihasználása.
Közösségi tér biztosítása, közművelődési, művészeti tevékenység biztosítása:
· Jókai Mór Közösségi Színtér belső felújítása, különös tekintettel a vizes blokkokra. 
· A Közösségi Színtér nyitva tartását a lakosság igényeihez kell igazítani.
· Költségvetésben működési költségek biztosítása, tekintettel a programokra is.
· Bemutatkozási lehetőséget kell biztosítani a helyi tehetségek számára.
· A könyvtár működtetését biztosítani kell a költségvetésben.
· A Helyőrségi Művelődési Otthon fokozottabb kihasználására való törekvés.
Sport támogatása:
· Helyi sportegyesületek (labdarúgás, karate), működési költségeinek támogatása.
· A labdarúgó egyesület külön támogatását jelenti a pálya fenntartása, öltöző fenntartása, és a TAO önrész biztosítása meghatározott keretben.
Az egészséges életmód közösségi feltételeinek elősegítése:
· Az önkormányzat biztosítja a sportoláshoz alkalmas helyeket (szabadidő park, edző pálya), támogatja a sporttevékenységeket.
· A kulturális rendezvények során jelenjenek meg az alkohol, a drog és a dohányzás megelőző, valamint ezek egészségkárosító hatásaival kapcsolatos tájékoztató programok.
· A középületekben tilos a dohányzás viszont az épületek környezetében csak az arra kijelölt helyen lehessen dohányozni.
· Folyamatos együttműködés az egészségügyi és szociális ellátást végző intézményekkel a hiányosságok feltárása érdekében, ezeknek a hiányosságoknak a pótlása.
Önkormányzatunk első és legfontosabb feladata az intézményeink működésének biztosítása, állam által kötelezően előírt feladatok elvégzése. Sajnos a kötelező feladatok állami támogatása több intézménynél sem fedezi a tényleges működést. Ez mindig a saját forrás terhére pótoljuk. Mivel a rekord magas infláció és az,  hogy a rezsicsökkentés az Önkormányzatokra nem vonatkozik nagyon nagy mértékben megcsapolja a tartalékot. Fontosnak tartom, hogy annyi tartalék mindig legyen a számlán, hogy „bármi történjen is, minimum két hónapig minden támogatás nélkül tudjuk az Önkormányzatot működtetni. Ezek szomorú tények, de mindig a meglévő helyzethez kell alkalmazkodni!

Kérem a tisztelt Képviselő Testületet, hogy a gazdasági programot megvitatni szíveskedjen, majd ezt követően kérem a gazdasági program elfogadását.

Táborfalva, 2025. március 18.

                                                                  Tisztelettel: 

        Nagy Andrásné
                                                                                             polgármester

